รัฐบาลไทย-ข่าวทำเนียบรัฐบาล-นายกรัฐมนตรี เปิดงานวันแรงงานแห่งชาติ 61 รับข้อเรียกร้อง 10 ข้อ พร้อมยืนยันรัฐบาลดูแลแรงงานเต็มที่
วันอังคารที่ 1 พฤษภาคม 2561
นายกรัฐมนตรี เปิดงานวันแรงงานแห่งชาติ 61 รับข้อเรียกร้อง 10 ข้อ พร้อมยืนยันรัฐบาลดูแลแรงงานเต็มที่
นายกรัฐมนตรี เป็นประธานเปิดงานวันแรงงานแห่งชาติ 1 พฤษภาคม 2561 ณ ลานคนเมือง กรุงเทพฯ  เน้นเทิดพระเกียรติ รัชกาลที่ 10 พร้อมเดินหน้าดูแลคุณภาพชีวิตแรงงาน และรับข้อเรียกร้องด้านแรงงาน ให้กระทรวงแรงงานดําเนินการ
วันนี้ (1 พ.ค. 2561) เวลา 14.30 น. ณ ลานคนเมือง ศาลาว่าการกรุงเทพมหานคร พลเอก ประยุทธ์ จันทร์โอชา นายกรัฐมนตรี เป็นประธานในพิธีเปิดงานวันแรงงานแห่งชาติ ประจําปี 2561 โดยมี พลตํารวจเอก อดุลย์ แสงสิงแก้ว รัฐมนตรีว่าการกระทรวงแรงงาน พร้อมคณะผู้บริหาร ข้าราชการ และแรงงานจากทุกภาคส่วนให้การต้อนรับอย่างอบอุ่น
โอกาสนี้ รัฐมนตรีว่าการกระทรวงแรงงาน ได้กล่าวรายงานถึงวัตถุประสงค์ของการจัดงานพร้อมทั้งแนะนํานายพนัส ไทยล้วน ประธานกรรมการจัดงานวันแรงงานแห่งชาติในปีนี้ ซึ่งได้ยื่นข้อเรียกร้อง 10 ข้อต่อนายกรัฐมนตรีด้วย สําหรับข้อเรียกร้องประกอบด้วย (1) ขอให้แก้ไขพ.ร.บ.คุ้มครองแรงงาน พ.ศ. 2541 โดยกําหนดให้ลูกจ้างเกษียณอายุที่ 60 ปี (2) ปรับฐานการรับเงินบํานาญให้มีอัตราเริ่มต้นที่ 5,000 บาทต่อเดือน (3) ให้ผู้ประกันตนที่พ้นสภาพการเป็น มาตรา 33 และรับบํานาญให้มีสิทธิสมัครมาตรา 39 ได้โดยไม่ตัดสิทธิการรับเงินบํานาญ (4) ให้ประกันสังคมใช้ฐานค่าจ้างตามมาตรา 33 เดิม คํานวนเป็นฐานรับบํานาญให้ลูกจ้างที่พ้นจากผู้ประกันตนตามมาตรา 33 (5) ให้รัฐบาลกําหนดกองทุนสํารองเลี้ยงชีพเป็นภาคบังคับที่นายจ้างต้องจัดให้มีขึ้น (6) ให้เร่งออกกฎหมายที่สนับสนุนระบบธรรมาภิบาลในรัฐวิสาหกิจ และยุติการแปรสภาพ (7) ให้ออกกฎหมายคุ้มครอง พัฒนาคุณภาพแรงงานนอกระบบ และมีสิทธิจัดตั้งองค์กรได้ (8) ให้รัฐบาลรับรองอนุสัญญาองค์การแรงงานระหว่างประเทศ ฉบับที่ 87 และ 98 (9) ให้แก้ไขพ.ร.บ.คุ้มครองแรงงาน พ.ศ. 2541 มาตรา 11/1 ให้เป็นภาคบังคับและมีโทษอาญา และ (10) ให้รัฐบาลมอบหมายกระทรวงแรงงานปฏิบัติตามรัฐธรรมนูญ 2560 มาตรา 74 อย่างเคร่งครัด โดยให้นายจ้างลูกจ้างและรัฐบาลร่วมกันดําเนินการตัดสินใจ โดยเฉพาะระบบแรงงานสัมพันธ์
จากนั้น นายกรัฐมนตรี ได้กล่าวคําปราศรัยในโอกาสวันแรงงานแห่งชาติความตอนหนึ่งว่า วันแรงงานแห่งชาติ เป็นวันสําคัญของพี่น้องคนทํางาน ซึ่งเป็นผู้ขับเคลื่อนระบบเศรษฐกิจและเป็นกําลังสําคัญที่ทําให้ประเทศมีความมั่นคงทั้งด้านเศรษฐกิจ สังคม และด้านอื่น ๆ ซึ่งรัฐบาลมุ่งหวังให้ประเทศไทยมีภาคการผลิตที่เป็นอุตสาหกรรม 4.0 โดยมีการผลิตที่ใช้เทคโนโลยีขั้นสูง จึงมุ่งหวังที่จะพัฒนาพี่น้องแรงงาน ให้เป็นผู้มีความรู้ความสามารถให้มีศักยภาพเพื่อรองรับกับการเปลี่ยนแปลง นอกจากนี้รัฐบาลมีความตั้งใจที่จะทําให้พี่น้องแรงงานทุกคนได้เข้าถึงสิทธิต่าง ๆ ทั้งด้านการมีงานทํา การพัฒนาทักษะฝีมือ การคุ้มครองแรงงาน มีความปลอดภัยในการทํางาน และมีหลักประกันทางสังคมที่จะส่งผลในด้านการมีรายได้สูงและมีคุณภาพชีวิตที่ดี
นายกรัฐมนตรี กล่าวเพิ่มเติมสําหรับข้อเรียกร้องในปีนี้ของผู้ใช้แรงงานว่า เป็นงานที่รัฐบาลได้ดําเนินการแล้วในบางส่วนและมีอีกบางส่วนอยู่ระหว่างการดําเนินการ ดังนั้น เพื่อให้ข้อเรียกร้องมีการดําเนินการต่อไปอย่างเป็นรูปธรรม นายกรัฐมนตรีจึงมอบหมายให้กระทรวงแรงงานเป็นหน่วยงานหลักร่วมกับพี่น้องแรงงานและภาคส่วนต่าง ๆ ได้ร่วมกันหารือและพิจารณากําหนดกรอบแนวทางการปฏิบัติให้ครอบคลุมในทุกมิติ เพื่อให้สามารถสนองตอบต่อความต้องการของพี่น้องแรงงานให้ได้มากที่สุด
นายกรัฐมนตรีกล่าวย้ําอีกว่า ปัจจุบันประเทศไทยมีจํานวนแรงงานกว่า 30 ล้านคน โดยมีแรงงานที่ทํางานอยู่ในสถานประกอบการที่ใช้เครื่องจักรเป็นหลัก ซึ่งรัฐบาลได้มีการกําหนดมาตรการและกฎระเบียบต่างๆ รองรับ เพื่อช่วยยกระดับคุณภาพชีวิตที่ดี มีความมั่นคงในอาชีพพร้อมรายได้ของแรงงานทุกคนที่มีความมั่นคง ควบคู่กับการพัฒนาศักยภาพและทักษะฝีมือแรงงานทุกระดับให้ก้าวสู่แรงงานที่มีทักษะคุณภาพสูง มีความรู้ทั้งด้านภาษา และทักษะการใช้เทคโนโลยี ก้าวทันต่อการเปลี่ยนแปลงในยุคเศรษฐกิจดิจิทัล ตรงตามความต้องการของตลาดแรงงานโลก และเป็นที่ยอมรับในระดับสากล นอกจากนี้ รัฐบาลได้ดําเนินการเรื่องการบริหารจัดการแรงงานต่างด้าว เพื่อทําให้แรงงานต่างด้าวที่อยู่ในประเทศไทยทุกคนทํางานอย่างถูกต้องตามกฎหมาย โดยออกมาตรการและกฎหมายใหม่ เพื่อป้องกันมิให้แรงงานถูกเอารัดเอาเปรียบ รวมทั้งอํานวยความสะดวก และสนับสนุนให้ประเทศต้นทางพิสูจน์สัญชาติให้แก่แรงงานต่างด้าว พร้อมขับเคลื่อนป้องกันการค้ามนุษย์ด้านแรงงาน ด้วยการกําหนดความเข้มข้นในการตรวจแรงงาน เพื่อป้องปรามไม่ให้เกิดการกระทําผิดกฎหมาย ทั้งการตรวจแรงงานในระบบ รวมทั้งการตรวจแรงงานในกิจการกลุ่มเสี่ยง และการตรวจแรงงานในเรือประมงอีกด้วย
ในตอนท้าย นายกรัฐมนตรี ได้กล่าวอวยพรให้พี่น้องผู้ใช้แรงงานทุกคนพร้อมทั้งครอบครัว ประสบแต่ความสุข ความเจริญ มีกําลังกาย และกําลังใจที่เข้มแข็ง เพื่อร่วมกันพัฒนาประเทศไทยให้มีความเจริญก้าวหน้าอย่างมั่นคง และยั่งยืนตลอดไป
...................................................................................
กลุ่มประชาสัมพันธ์และเผยแพร่ สํานักโฆษก